जल्द सत्ता छोड़ें सीरिया के राष्ट्रपति : ओबामा  
सीरिया के राष्ट्रपति बसर अल असद पर अंतरराष्ट्रीय दबाव बढ़ाते हुए अमेरिकी राष्ट्रपति बराक ओबामा ने उनसे इस्तीफा देने की मांग की।
सीरिया के राष्ट्रपति बसर अल असद पर अंतरराष्ट्रीय दबाव बढ़ाते हुए अमेरिकी राष्ट्रपति बराक ओबामा ने उनसे इस्तीफा देने की मांग की और उनके निरंकुश शासन के खिलाफ नए प्रतिबंधों की घोषणा की।  अगले दौर के प्रतिबंधों की घोषणा करते हुए ओबामा ने कहा, सीरियाई जनता के भले के लिए, अब समय आ गया है कि जब राष्ट्रपति असद को (सत्ता से) हट जाना चाहिए। उन्होंने कहा कि सीरिया के भविष्य का निर्धारण वहां की जनता द्वारा होना चाहिए, लेकिन उसकी राह में असद खड़े हैं।  अमेरिकी राष्ट्रपति ने कहा, उनका (असद का) बातचीत एवं सुधार का आह्वान खोखला है, क्योंकि वह तो अपने ही लोगों को जेल में डाल रहे हैं, उनका उत्पीड़न कर रहे हैं और अपने ही लोगों का संहार कर रहे हैं। हमने लगातार कहा है कि राष्ट्रपति असद को लोकतांत्रिक परिवर्तन की अगुवाई करनी चाहिए या रास्ते से हट जाना चाहिए। उन्होंने अगुवाई नहीं की।  बताया जाता है कि सीरिया में सैन्य दमनात्मक कार्रवाई में मार्च से अब तक करीब दो हजार लोगों की जान जा चुकी है और कई अन्य घायल हुए हैं।